महाभारतम्-01-आदिपर्व-181
द्रोणहन्तृपुत्रोत्पादनेच्छया याजकान्वेषणार्थमतटो द्रुपदस्य उपयाजवचनेन याजसमीपगमनम्।। 1 ।।
पुत्रार्थं यज्ञे आरब्धे अग्निकुण्डाद्धृष्टद्युम्नस्योत्पत्तिस्तच्चरितमाकाशवाणी च।। 2 ।।
पाञ्चाल्या उत्पत्तिः।। 3 ।।
तयोर्नामकरणम्।। 4 ।।
द्रोणेन धृष्टद्युम्नस्यास्त्रशिक्षणम्।। 5 ।।

1-181-7	परमे ब्रह्मणि वेदे वा स्थातुं शीलं ययोस्तौ।।
1-181-8	तारणेयौ कुमारीप्रभवौ सूर्यभक्तौ वा।।
1-181-17	संकरादाने दोषयुक्तवस्त्वादाने।।
1-181-19	उत्सृष्टं उच्छिष्टम्।।
1-181-20	अघृणी लज्जाहीनः।।
1-181-21	इदं याजचरितं जुगुप्समानो निन्दन्। विचिन्तयन् स्वकार्यं चेति शेषः।।
1-181-23	अष्टावयुतानि ददानि। रिक्तपाणिर्न पश्येत राजानं देवतां गुरुमिति स्मृतेरुपायनमात्रमेतत् न दक्षिणा अर्वुदप्रतिज्ञानात्।।
1-181-24	पराजैष्ट पराजितवान्।।
1-181-25	तस्य तस्मात्। अग्रणीः श्रेष्ठः।।
1-181-56	धृष्टत्वात् प्रगल्भत्वात्। अत्यन्तममर्षः शत्रत्कर्षासहिष्णुत्वं तद्वत्त्वात्। द्युम्नं वित्तं तच्च राज्ञां बलमेव कवचकुण्डलादिकं वा सहोत्पन्नं तदादिर्यस्य शस्त्रास्त्रशौर्योत्साहादेस्तद्द्युम्नादि तस्योत्संभवादुत्कर्षेणोत्पत्तेश्च।। 
	एकाशीत्यधिकशततमोऽध्यायः।। 181 ।।

आदिपर्व